ΓΡΑΠΤΗ ΕΡΩΤΗΣΗ E-3390/97 υποβολή: Νικήτας Κακλαμάνης (UPE) προς την Επιτροπή (23 Οκτωβρίου 1997)

Θέμα: Απειλές για την ασφάλεια και την περιουσία των κατοίκων της Αθήνας από την κατασκευή του Μετρό

Κατά τη διάρκεια των έργων για την κατασκευή του υπογείου σιδηροδρόμου των Αθηνών σημειώθηκαν ορισμένα άκρως ανησυχητικά περιστατικά, τα οποία θέτουν σοβαρά ερωτηματικά σχετικά με το πόσο ασφαλής είναι η συνέχιση των εργασιών σε συγκεκριμένα σημεία της Αθήνας. Συγκεκριμένα, έχει ήδη καταρρεύσει ένα περίπτερο στο κέντρο της πόλης, έχει σημειωθεί ρωγμή σε οκταώροφο κτίριο μέσα στην καρδιά των Αθηνών, ενώ το οδόστρωμα σε μια από τις πιο κεντρικές αρτηρίες της πόλης, την οδό Πανεπιστημίου, υποχώρησε κατά 50 εκατοστά. Ήδη έχει απαγορευτεί η κυκλοφορία οχημάτων σε αυτή την οδό, ενώ το ίδιο έγινε και για τους πεζούς, λόγω των κινδύνων καθίζησης που υπάρχουν.

Όπως είναι γνωστό, το υπέδαφος της Ελληνικής πρωτεύουσας είναι σαθρό, ενώ η έντονη σεισμικότητα της περιοχής και η χρήση δομικών υλικών αδιευκρίνιστης ποιότητας έχουν δημιουργήσει τεράστια ανησυχία στους πολίτες της Αθήνας, των οποίων η ασφάλεια και η περιουσία απειλούνται σοβαρά.

Θα ήθελα να πληροφορηθώ από την Ευρωπαϊκή Επιτροπή, η οποία συγχρηματοδοτεί το όλο έργο τα εξής:

1. Γνωρίζει αν έχουν γίνει λεπτομερείς και έγκυρες μελέτες του υπεδάφους της Αθήνας;

2. Ποιά είναι τα πορίσματα των μελετών;

3. Είναι απόλυτα ελεγμένο ότι τα χρησιμοποιούμενα δομικά υλικά είναι αρίστης ποιότητας και προδιαγραφών, ή εισάγονται ανεξέλεγκτα από τρίτες προς την Ε.Ε. χώρες (π.χ. Τουρκία) χωρίς να υπάρχουν ποιοτικοί έλεγχοι;

4. Έχει ελεγχθεί εργαστηριακά αν αυτά τα υλικά είναι κατάλληλα για το σεισμογενές και σαθρό έδαφος των Αθηνών, πριν ακόμη χρησιμοποιηθούν στην κατασκευή του Μετρό;

5. Πως σκοπεύει να αντιδράσει η Ευρωπαϊκή Επιτροπή προκειμένου να προστατευθεί η υγεία, η ασφάλεια και η περιουσία του Αθηναίου πολίτη;

Απάντηση της κ. Wulf-Mathies εξ ονόματος της Επιτροπής (5 Δεκεμβρίου 1997)

Η ανώνυμη εταιρεία «Αττικό μετρό», η οποία είναι ο κύριος του μεγάλης κλίμακας έργου μετρό της Αθήνας διαβεβαιώνει ότι:

- έχει πραγματοποιηθεί μία πλήρης σειρά γεωλογικών, γεωτεχνικών, γεωφυσικών και υδρολογικών μελετών. Έχουν επίσης γίνει γεωτρήσεις, κατά μέσο όρο, μία κάθε 15 μέτρα, όταν η ποιότητα του εδάφους ήταν ικανοποιητική αλλά, μία γεώτρηση κάθε 10 μέτρα, όταν η ποιότητα του εδάφους δεν ήταν ικανοποιητική 7

- με βάση τα αποτελέσματα των μελετών αυτών και γεωτρήσεων, έχουν ληφθεί όλα τα απαραίτητα μέτρα για τη διασφάλιση της απαραίτητης ασφάλειας των κτιρίων κατά τη γεώτρηση της σήραγγας (χρησιμοποίηση πασσάλων, έγχυση μπετόν, βελτίωση του εδάφους). Ωστόσο, η περιοχή η οποία βρίσκεται ακριβώς πάνω από τη σήραγγα παραμένει οπωσδήποτε μία περιοχή υψηλού κινδύνου εφόσον οι δοκιμαστικές γεωτρήσεις και οι μελέτες δεν μπορούν πάντα να εντοπίσουν την ύπαρξη πηγαδιών, υπογείων διαδρόμων ή υπογείων ρευμάτων οι οποίοι θα μπορούσαν να ανά 10 ή 15 μέτρα. Κατά συνέπεια, επεισόδια όπως για παράδειγμα καθίζησης του οδοστρώματος ακριβώς πάνω από τη σήραγγα είναι δυνατόν να συμβούν 7

- τα χρησιμοποιούμενα υλικά κατά την κατασκευή προέρχονται είτε από κράτη μέλη είτε από άλλα ευρωπαϊκά κράτη, η ασφάλεια των οποίων έχει πάντα πιστοποιηθεί από αναγνωρισμένα εργαστήρια της Κοινότητας. Δοκιμές και συμπληρωματικοί έλεγχοι, δειγματολογικά, έχουν επίσης διενεργηθεί από τον κύριο του έργου 7

- η κατασκευή της σήραγγας και των σταθμών πραγματοποιείται τηρώντας τον πλέον πρόσφατο αντισεισμικό κανονισμό, ο οποίος ισχύει στην Ελλάδα. Για τα μέρη της κατασκευής τα οποία δεν καλύπτονται από τον εν λόγω κανονισμό, εφαρμόζεται ο κανονισμός ο οποίος ισχύει στην Καλιφόρνια, την περισσότερο σεισμογενή περιοχή των Ηνωμένων Πολιτειών.

Η προστασία της υγείας, της ασφάλειας και της πολιτιστικής κληρονομιάς των Αθηναίων εναπόκειται στην αρμοδιότητα των ελληνικών αρχών.